Tarybinių bombonešių NATO kodiniai pavadinimai
Tarybinių bombonešių NATO kodiniai pavadinimai – NATO naudojama kodinių pavadinimų sistema (angl. Reporting Names) žymėti ne NATO šalyse sukurtus karinius orlaivius ir kitą įrangą. Sistema supaprastina įrangos identifikavimą vietoje originalaus pavadinimo naudojant trumpus, vienaskiemenius ar dviskiemenius pavadinimus. Istoriškai JAV karinės oro pajėgos potencialiai priešiškų šalių karinės aviacijos orlaivių identifikavimo supaprastinimui XX a. pirmoje pusėje pradėjo naudoti kodavimo sistemą. Šaltojo karo pradžioje ji evoliucionavo į viso NATO lygmeniu naudojamą kodinių pavadinimų sistema (angl. NATO reporting name). Kodinių pavadinimų priskyrimą tvarko į NATO struktūrą neįeinanti JAV karinių oro pajėgų pajėgų sąveikos taryba (angl. Air Force Interoperability Council – AFIC), anksčiau vadinta Oro pajėgų standartizacijos koordinavimo komitetu (angl. Air Standardization Coordinating Committee – ASCC). Vašingtone įsikūrusią AFIC sudaro trijų NATO narių (Kanados, Jungtinės Karalystės ir JAV) ir dviejų NATO nepriklausančių šalių (Australijos ir Naujosios Zelandijos) ginkluotųjų pajėgų atstovai. Šeštajame dešimtmetyje pradėjus naudoti sistemą, jos temrinai netiesiogiai žymėjo potencialiai priešiškus orlaivius. Po Šaltojo karo pabaigos kai kurių NATO narių karinės oro pajėgos naudojo į šią sistemą patenkančius orlaivius (pvz., „Fulcrum“ – Mikoyan MiG-29). Sistemoje orlaiviai rūšiuojami pagal paskirtį: bombonešiams priskirti pavadinimai, anglų kalboje prasidedantys raide „B“, pvz. „Badger“ (liet. „barsukas“ – Tupolev Tu-16), „Blackjack“ (Tupolev Tu-160) ar „Bear“ (liet. „lokys“ – Tupolev Tu-95). Propelerinių bombonešių kodinius pavadinimus sudarė vieno skiemens žodžiai (pvz., Bark), o reaktyvinių – dviejų skiemenų (pvz., Blowlamp). „F“ raide prasidedantys terminai buvo priskiriami naikintuvams ar šturmo lėktuvams, pvz. „Frogfoot“ – „Sukhoi Su-25“. Transporto orlaiviams sistema numatė raide „C“ (angl. „Cargo“ – „krovinys“) prasidedančius pavadinimus: pvz. Antonov An-124 gavo indeksą „Condor“ o „Iljushin Il-76“ – „Candid“.